九華山歌
作者：劉禹錫
朝代：唐

paragraphs: 奇峰一見驚魂魄，意想洪罏始開闢。
疑是九龍夭矯欲攀天，忽逢霹靂一聲化爲石。
不然何至今，悠悠億萬年，氣勢不死如騰仚。
雲含幽兮月添冷，月凝暉兮江漾影。
結根不得要路津，逈秀長在無人境。
軒皇封禪登雲亭，大禹會寄臨東溟。
乘樏不來廣樂絕，獨與猨鳥愁青熒。
君不見敬亭之山黃索漠，兀如斷岸無稜角。
宣城謝守一首詩，遂使聲名齊五岳。
九華山，九華山。
自是造化一尤物，焉能籍甚乎人間。